Sojuz MS-04

**Sojuz MS-04** bola ruská kozmická loď typu Sojuz. Dňa 20. apríla 2017 vyštartovala z kozmodrómu Bajkonur k Medzinárodnej vesmírnej stanici (ISS), kam dopravila dvoch členov Expedície 51. Potom zostala u ISS ako záchranná loď až do septembra 2017, kedy sa s ňou vrátili späť na Zem Fiodor Jurčichin, Jack Fischer a Peggy Whitsonová, ktorá štartovala v lodi Sojuz MS-03 v novembri 2016 a pristála po takmer 10-mesačnom pobyte vo vesmíre.

## Posádka
### Štart
*  Fiodor Jurčichin (5), veliteľ, Roskosmos (CPK)
*  Jack Fischer (1), palubný inžinier, NASA 

### Záložná posádka
*  Sergej Riazanskij, veliteľ, Roskosmos (CPK) 
*  Randolph Bresnik, palubný inžinier, NASA

### Pristátie
*  Fiodor Jurčichin, veliteľ, Roskosmos (CPK)
*  Jack Fischer, palubný inžinier 1, NASA
*  Peggy Whitsonová, palubný inžinier 2, NASA

## Zostavenie posádky
Posádka pre loď Sojuz MS-04, čo sú zároveň členovia Expedície 51/52 na Medzinárodnú vesmírnu stanicu (ISS), ktorá bola súčasne záložnou posádkou Sojuzu MS-02, bola sformovaná v júni 2015 v zložení Alexandr Misurkin, Nikolaj Tichonov a Mark Vande Hei. Slúžila ako záložná pri štarte Sojuzu MS-02 dňa 19. októbra 2016. V auguste 2016 však predstaviteľ Roskosmosu, Sergej Krikaľov, oznámil, že početnosť posádky ruského segmentu ISS bude od jari 2017 znížená z troch na dvoch kozmonautov. V súvislosti s tým boli posádky plánované na rok 2017 reorganizované a 28. októbra Roskosmos oznámil ich nové zloženie, pričom do Sojuzu MS-04 boli menovaní Fiodor Jurčichin a Jack Fischer so zálohou Sergeja Riazanského a Randolpha Bresnika.

## Priebeh letu
Sojuz MS-04 úspešne vyštartoval dňa 20. apríla 2017 o 07:13:43,171 svetového času (UTC) pomocou nosnej rakety Sojuz-FG z Bajkonuru. Kozmická loď bola približne po deviatich minútach od štartu navedená na počiatočnú obežnú dráhu vo výške 199,9 – 257,4 km. Pri tomto lete bol po prvýkrát u lodí Sojuz MS použitý rýchly letový profil k Medzinárodnej vesmírnej stanici (ISS), ktorý trvá 6 hodín. Ešte v ten istý deň o 13:18:30 UTC sa kozmická loď pripojila k spojovaciemu uzlu modulu Poisk na ISS. Potom Jurčichin a Fischer prešli na stanicu a zapojili sa do práce Expedície 51.

Dňa 2. septembra 2017 o 21:58:01 UTC sa Fiodor Jurčichin, Jack Fischer a Peggy Whitsonová na palube Sojuzu MS-04 odpojili od Medzinárodnej vesmírnej stanice a 3. septembra o 01:21:41,3 UTC úspešne pristáli v kazašskej stepi, juhovýchodne od Džezkazganu. Astronautka Peggy Whitsonová štartovala ešte v kozmickej lodi Sojuz MS-03 v novembri 2016 a vo vesmíre tak strávila až 289 dní.

## Galéria

Súbor:Soyuz MS-04 crew and backup crew at the Gagarin Museum in Star City.jpg|Hlavná a záložná posádka Sojuzu v Gagarinovom múzeu v Hviezdnom mestečku
Súbor:Expedition 51 Rollout (NHQ201704170020).jpg|Prevoz nosnej rakety na štartovaciu rampu, 17. apríl 2017
Súbor:Expedition 51 Rollout (NHQ201704170044).jpg|Raketa Sojuz-FG po vztýčení na štartovacej rampe
Súbor:Expedition 51 Crew Wave At the Pad (NHQ201704200001).jpg|Fischer (hore) a Jurčichin (dole) sa lúčia pred štartom
Súbor:Expedition 51 Launch (NHQ201704200011).jpg|Štart Sojuzu MS-04 z Bajkonuru, 20. apríl 2017
Súbor:Expedition 51 Launch (NHQ201704200004).jpg|Štartujúca raketa Sojuz-FG
Súbor:Expedition 52 Soyuz MS-04 Landing (NHQ201709030007).jpg|Návratový modul Sojuzu MS-04 klesá na padáku
Súbor:Expedition 52 Soyuz MS-04 Landing (NHQ201709030001).jpg|Pristátie Sojuzu v kazašskej stepi juhovýchodne od Džezkazganu, 3. september 2017
Súbor:Expedition 52 Soyuz MS-04 Landing (NHQ201709030032).jpg|Pátracie a záchranné tímy po príchode k návratovému modulu krátko po pristátí
Súbor:Expedition 52 Soyuz MS-04 Landing (NHQ201709030002).jpg|Pohľad na spokojnú posádku v kabíne návratového modulu po príchode záchranných zložiek
Súbor:Expedition 52 Soyuz MS-04 Landing (NHQ201709030047).jpg|Posádka po vyzdvihnutí z kabíny


## Referencie


## Iné projekty

## Externé odkazy
* Informácie o lete Sojuzu MS-04

Kategória:Kozmické lode Sojuz
Kategória:Kozmické lety s ľudskou posádkou
Kategória:Základné posádky Medzinárodnej vesmírnej stanice
Kategória:Kozmonautika v 2017